b'\n_START_ARTICLE_\nRannapatarei nr 34\n_START_PARAGRAPH_\nRannapatarei nr 34 oli 1916. aastal Hiiumaale ehitatud rannapatarei, mis kuulus Peeter Suure merekindluse mererinde rannakaitses\xc3\xbcsteemi. Rannapatarei IV-120/50 eesm\xc3\xa4rgiks oli Saksa laevastiku t\xc3\xb5kestamine Soela v\xc3\xa4inas, Hiiu- ja Saaremaa vahel. Patarei j\xc3\xa4\xc3\xa4nused on muinsuskaitse all ja j\xc3\xa4\xc3\xa4vad Hindu k\xc3\xbcla territooriumile.\n_START_SECTION_\nPatarei ehitus\n_START_PARAGRAPH_\nRannapatarei nr 34 ehitus algas 1914. aastal, aga kuna patareid algses Peeter Suure merekindluse projektis ei olnud, siis muutus korduvalt patareisse kavandatud suurt\xc3\xbckkide mark._NEWLINE_Kuna keiser Peeter Suure merekindluse ehitust ei suudetud l\xc3\xb5petada enne Esimest maailmas\xc3\xb5da, siis toimusid s\xc3\xb5jategevuse ajal kavade muudatused. 1915. aastal on rannapatareis kirjas neli 75\xc2\xa0mm suurt\xc3\xbckki, t\xc3\xa4pselt samade parameetritega on ka l\xc3\xa4heduses olnud \xc3\xb5hut\xc3\xb5rjesuurt\xc3\xbckkide divisjoni suurt\xc3\xbckid. M\xc3\xb5lemad kirjutati maha 1916. aastal.\n_START_SECTION_\nRannapatarei\n_START_PARAGRAPH_\nL\xc3\xb5puks paigaldati S\xc3\xb5rule neli 120\xc2\xa0mm Vickersi suurt\xc3\xbckki. Suurt\xc3\xbckkide laskekaugus oli 70 kaabeltaud, raua pikkus 50 kaliibrit ning vertikaalne laskesektor 155 ja horisontaalne 295._NEWLINE_Patarei nr 34 neli suurt\xc3\xbckki paiknesid kahe paarina mitte p\xc3\xa4ris \xc3\xbchel sirgel. Suurt\xc3\xbckkide vahe umbes 40\xc2\xa0m, paaride vahe umbes 100\xc2\xa0m. Kahurid paiknesid raudbetoonalustel, mille ette j\xc3\xb5uti rajada ka eesvalli betoonkatted._NEWLINE_Patarei kaitseks oli kuhjatud 5\xc2\xa0m k\xc3\xb5rgune ja 20\xc2\xa0m laiune vall, mis suurt\xc3\xbckkide kohal oli kitsam ja madalam. Suurt\xc3\xbckipositsiooni sisemine sein oli palkidest, eesvallid 3\xe2\x80\x934\xc2\xa0m laiuselt betoneeritud._NEWLINE_Patarei sai lahinguvalmis 12. m\xc3\xa4rtsil 1916.\n_START_SECTION_\nRannapatarei I maailmas\xc3\xb5jas\n_START_PARAGRAPH_\nRannapatarei nr 34 ehk Tohvri patarei oli Hiiumaa rannakaitsepatareidest ainus, mis osales s\xc3\xb5jategevuses 1917. aasta oktoobris._NEWLINE_1917. aasta 12. oktoobril sundisid Saksa keisririigi keiserliku laevastiku s\xc3\xb5jalaevad "Emden" ja "Bayern" suurt\xc3\xbckiduellis 34. patarei vaikima. Siiski sai patarei enne pihta saksa loodimislaevale A28. J\xc3\xa4rgmisel p\xc3\xa4eval saatsid sakslased dessandi patareid \xc3\xb5hkima, see aga leiti p\xc3\xa4rast 1917. aasta oktoobrirevolutsiooni Petrogradis laostunud vene s\xc3\xb5jav\xc3\xa4eosa poolt juba mahaj\xc3\xa4etult ning suurt\xc3\xbckid \xc3\xb5hiti ja tehti lahinguk\xc3\xb5lbmatuks.'